khistorydata/jeongjo-sjw-relations huggingface dataset:
정조 10년 · 목
有隣啓言。 穆陵曲墻至近之地。樹木叢密。當䂨株數。依下敎詳問於 陵官。則大橡木九株。中橡木十三株。小橡木十六株。小松四株。合爲四十二株矣。明年寒食節享祝文。措辭撰出。將事後。獻官與本  陵官。眼同疏除何如。從之。
정조 10년 · 강
命楊州牧使尹行元。事過後拿處。
정조 10년 · 목
敎曰。鰲興府院君遷窆時出柩。以今十五日申時。該邑報營。該曹亦依此知委。儀註及時刻皆已啓下。而忽於今日食後。以進定樣微稟。以致廷候諸臣之顚倒造班。此已萬萬未安。而 慈殿哭臨之禮。亦未免擧行之窘速。本房奴屬及護喪營邑下屬。卽令畿伯捉來。査問狀聞。身爲地方官。旣命進往看檢。則日字時刻之進退。不卽報營報曺者。極爲駭然。當該地方官事過後。拿問處之。
정조 10년 · 강
兵曹判書金履素上疏辭職。賜例批。
정조 10년 · 강
右尹尹師國上疏辭職。賜例批。
정조 10년 · 강
命注書朴蓍壽禁推。
정조 10년 · 강
御熙政堂。行翰林召試。試官。李福源金熤金華鎭兪彥鎬徐有隣李崇祜。
정조 10년 · 목
御題。擬唐起居舍人等。謝於宰相入殿。特命秉筆隨之表。李相璜三中一。金祖淳三中。以李相璜爲檢閱。○敎曰。記昔 先朝。每因新進去就之慢忽。下敎若曰。敎婦初來。大抵新進卽小官也。凡爲召命。義不俟駕。況以注書身在闕中。設令已申退。何時出牌。尙無動靜。檢閱李相璜下義禁府推考。以懲稽緩之習。○因李相璜囚單子。敎以。付過放送。牌招入直。又因朴蓍壽禁推傳旨。敎以。分揀。
정조 10년 · 목
敎曰。有罪者斥之。無累者用之。朝廷之擧措。赫然一出於正。無以貴近假貸。無以疏遠誤罹。則頹綱可振。囂俗可靖。而六七年來。不幸世故之多端。一任群下之紛競。予亦豈無所以而然哉。拯救方便之策。無出休養生息四字。含容之過而爲姑息。淟涊之過而爲覊縻。煦濡養禍。䵝䵢難明。期所捄弊者。反歸生弊。前月賓筵。予有質言之擧。豈云得已。政欲使無累免䵝䵢。自此爻象稍舒。獨奈金宇鎭之有罪煦濡。而作一未了之案。是豈保渠家全世臣之本意也。渠罪渠自知之。不必多費辭令。而往在庚子春樂純之見黜也。大臣與聞始末。渠以大臣之子。在邇列矣。伊時甄用故相諸人。蓋鎭敲撼之黨議。則渠果無荷杖之計乎。擬帥似出於市恩。覆逆不幾於偸鈴。情態雖不堪正視。此猶屬兒少迷藏之習。而噫。丙申師翰之獄。朝家恭嘿中臨決。是誠不忍言不敢道。而渠忽以治此獄。爲頌功德之資。暗地發尊號之議。欺君瞞父。啓草已成。渠雖急於掩迹。寧忍爲此叵測之事。甘自歸於得罪君父乎。予果招詰其故。嚴加訶斥。如有一分省覺。更安敢抗顏筵席。而事實謂人莫我知。依舊翺翔。自同平人。殆若無故見過。爲時所擯者。固萬萬放恣。而況於宮筵說話。曲費商量。拔之塗泥。置諸袵席。渠所圖報之方。丕擬肝腦塗地。而不惟反是。放肆益甚。甚至日前行政。達宵困我。而力抗之不已。無憚又極矣。此無他。朝廷不足畏也。一世亦可欺也。往古來今。煦濡如宇鎭。養禍如宇鎭。而任渠滋長竟至莫可救藥。則是因予少不忍。貽渠家無限狼狽。殊非從前眷待領府之意。一番勘過。俾圖自新。使有罪者。曉然知無或假貸。此不但刑政得免失平。頹綱囂俗。庶幾有一變之效。宇鎭一人之外。豈更有連累之患。以負予咸囿之苦心乎。前參議金宇鎭。亟施削版之典。
정조 10년 · 강
以沈豊之李集斗趙衍德洪明浩爲承旨。前望也。
정조 10년 · 강
命奎章閣待敎尹行任仍任。
정조 10년 · 목
以曺允大爲校理。申馥爲副修撰。鄭昌聖爲刑曹判書。李命植爲右參贊。李弘源爲稷山縣監。
정조 10년 · 강
命象山府院君墓。卜日致祭。
정조 10년 · 목
咸鏡監司鄭民始狀啓以爲。象山府院君墓所。在於德源府晉山。府夫人墓所。在於安邊府。奉祀孫康達秀居在本府。敎以。令該曹卽爲卜日設行。香祝亦令及期下送。祭文當製下矣。
정조 10년 · 강
咸鏡監司鄭民始上疏辭職。賜批。
정조 10년 · 목
批以。未見卿久矣。豈不欲召還。而民事不可付之生手。卿其勿辭。限瓜着意察任。
정조 10년 · 강
八道儒生鄭櫶等八百五十九人上疏。賜批。
정조 10년 · 목
疏略曰。先正臣文靖公金麟厚從享 文廟之論蓋已百有餘年。八路同聲。千里繭足。叫閽得徹。及承聖批。榮感攢祝。反有多於處然得請。嗚呼。先正臣道德之允合於從享。聖上固已默諒而心許之矣。道學也節義也文章也。有一於斯。猶足以名世而傳後。況兼備而幷有者。歷數今古。惟文靖一人而已。伏願聖明。軫久鬱之公議。循大同之群情。特命有司。亟擧從享 文廟之典。以重吾道。以光世敎焉。臣等之來伏闕下。已至兩朔。而職在惟允者。不有向日飭敎。又復延拖。誠莫知其意之所在也。近來喉司。以姑息爲時體。以糊塗爲能事。幷與此等儒疏。而若是沮遏。寧不慨然。批以。從享之擧。其事則至嚴。其禮則至重。非忽景仰。有難輕議。爾等退修學業。○右副承旨徐瀅修陳疏略曰。伏見生員鄭櫶等疏本。以喉院之不捧其疏。怵之以壅蔽。憂之以世道。在臣廉隅。有難晏然。略控短章。徑出禁扄。伏乞治臣不職之罪。以謝士論焉。敎曰。儒疏之侵斥。爲其呈徹。遣辭之不審。何必爲嫌。此上疏還給。卽爲牌招入直。
정조 10년 · 강
修撰沈晉賢。副校理趙雲紀聯疏。賜批。
정조 10년 · 목
疏略曰。蒙騃如尹悌東。而不畏欺天之爲大辟。骫骳如趙濟魯。而不知依違之爲死罪。已是朝廷之一大變怪。而維彼金宇鎭之恣意跳踉。眼無法紀。又何爲而若是之極也。渠之毛髮頂踵。莫非恩造。蘗旣自作。而惟殿下庇覆之。世所共棄。而惟殿下拂拭之。在渠之道。固當生死而圖隕結之酬。縮伏而思黥劓之補。而乃於宿研之復蹈。馴致熟手之漸滑。翶翔如舊。自同無故之人。笑罵從他。益肆不饜之志。則同列羞與比肩。滿朝皆欲唾面。雖華貫美爵之世所艷稱者。一經其手之通擬。便不光鮮。擧有若浼之意。卽此一事。公議可見。而果於近者。渠之伎倆。畢露無餘。今日行一政。明日參一政。欲掩平日之趨向。則擬議反其所好。必擧凶逆之姻親。則通望惟其所欲。疑亂之計。閃倏之態。十目所視。一口難說。此眞小人而無忌憚者也。噫。宇鎭之眼。其果有國綱。宇鎭之心。其果有臣分乎。如此縱恣無嚴之類。決不可置之搢紳之列。臣等謂前參議金宇鎭。亟施屛裔之典。斷不可已也。至於尹悌東之初稱在外。猶可諉之妄作。伊時下敎。何等嚴截。則終始避匿。不卽首實。渠以年少新進。不知怵畏。若此之甚。嶺海鈇鉞。於渠亦輕。而至若趙濟魯。則伊日筵中。以蔡濟恭事。旣承聖敎。初不敢發端則已。旣已發說。則所當明白痛陳。而奏語含糊。殆若塞責者然。其爲不誠實甚矣。悌東則雖已處分。而趙濟魯宜施削黜之典。以爲今日不誠者之戒焉。批以。昨夜登筵之後。忽呈此疏。爾等名以玉堂。何忍爲此不誠之擧乎。予果使爾等爲此乎。豈勝駭惑。
정조 10년 · 강
御熙政堂。行抄啓文臣課講。兼行日次儒生殿講。課講試官。徐浩修李秉模。 殿講試官。洪樂性李在簡申大升朴天衡金載人柳誼洪仁浩。
정조 10년 · 목
課講講孟子。十月朔再次。前修撰李書九略居首。來十一月朔初次。及第洪義浩略居首。○儒生殿講。齋任儒生鄭履綏周易略居首。日次儒生李昌臣書傳略居首。○敎曰。今番日次儒生殿講。旣無通栍。略則依通編捧傳旨。粗則依近例紙筆墨施賞。
정조 10년 · 강
諭領府事金尙喆勿待命。
정조 10년 · 목
政院啓言。 中樞府錄事來言。領府事金尙喆以爲。卽伏見俄下傳敎。不善敎子。辜負罔極之聖恩。莫非臣難赦之罪。萬萬震剝。求死不得。席稿金吾門外。恭俟鈇鉞之誅云矣。敎曰。勿待命事。遣史官傳諭。又啓言。領府事金尙喆以爲。罪負至重。未蒙威罰之前。莫非臣俟勘之時。偃處城闉。萬萬不敢。逬出郊坰。恭俟金木之誅云矣。敎曰。卿何若此。卽爲入城事。更遣史官傳諭。
정조 10년 · 강
遞大司諫金翊休等職。
정조 10년 · 목
大司諫金翊休。執義朴廣源。掌令洪樂恒李庚運。持平洪聖淵金遇國啓言。伏見傳敎下者。惟彼金宇鎭之背君負國。樂禍弄權之罪。罔有紀極。在法難貸。竊不勝駭憤之至。雖其職秩差卑。罪犯至重。旣不可以一司單啓。諫院則無城上所。亦不可俱發。故臣等相率合辭。齊請島置矣。不惟不賜允可。至有啓本還下之命。臣等滿心惶懍。繼以訝惑。聖念雖出曲保。公法有難寬貸。安置之請。亦云差輕。齊討之論。在所不已。只緣臣等人微言輕。不能見孚之致。其何可抗顏於臺次乎。請遞斥臣等之職。敎以。爾等不知合啓之體重乎。此已大是妄率。處分律名。卽十分審量者。俄者口傳下敎。烏可已乎。爾等避辭中。無城上所。故爲合啓云者。難免妄發。依啓。
정조 10년 · 강
備邊司。以守廳屯稅穀從市直貿取啓。
정조 10년 · 목
該司啓言。 守禦廳畿內所在屯稅雜穀。亦依準折定價。貿取便否。依下敎關問本道矣。卽見該監司徐有防。報辭。則以爲。折米之法。租粟一石取米六斗。稷一石取米四斗。太一石取米七斗五升。而米一石價。假令爲五兩。則各穀準折。租粟一石價爲二兩。稷一石價爲一兩三錢零。太一石價爲二兩五錢。而目下市直。近峽處。太粟不過爲一兩五錢。稷爲一兩一二錢。今若以準折之法。比諸市直。則所添通計。爲累千兩。且雜穀從市直之請。初非今年之創行。準折一款。非所可論爲辭矣。畿內歉荒之狀。無異壬癸。而且無他道移轉。只就道內穀物。東西拮據。則該廳事勢。雖曰㦖迫。亦不可暇恤。 畿內所在守廳屯稅雜穀。請依癸卯例。從市直給價。以補賑資。允之。
정조 10년 · 강
詣 景慕宮行展拜禮。
정조 10년 · 목
具翼善冠黑圓領袍。乘輿出協陽門。由月覲門詣本宮行禮訖。乘輿出逌覲門。由協陽門還內。
정조 10년 · 강
行抄啓文臣課講于誠正閣。試官徐浩修李秉模。
정조 10년 · 목
講孟子。來十一月朔再次。前修撰李書九純通居首。來十二月朔初次。 李書九略居首。十二月朔再次。 李書九粗居首。
정조 10년 · 강
有政。吏曹判書李在簡進。
정조 10년 · 목
以李秉模爲吏曹參判。李時秀爲參議。柳誼爲大司諫。兪彥修爲執義。金星甲鄭景祚爲掌令。鄭來百朴宗正爲持平。李鼎德爲修撰。 鄭萬始爲副修撰。
정조 10년 · 강
左議政李福源陳疏。賜批。
정조 10년 · 목
疏略曰。世變無窮。百怪層生。不意近密之列。乃有欺天負國。包凶蓄禍如金宇鎭者也。噫宇鎭以渠地處。受國恩何如。而不思報答。甘心背負。竊權市恩。換面徼利。情態則至閃忽也。伎倆則至妖㦧也。跡其前後罪犯。罔非極惡大慝。而至於啓草一事。凡今日北面於庭者。初何敢萌諸心發諸口。而渠獨何心。暗地倡議。甚至筆之於書。幸賴我聖上燭其奸狀。赫然嚴斥。其計雖莫售。而原其設心造謀。是豈一分有人心者所可忍哉。特因用意至巧。掩跡甚秘。國人莫之曉。王意尙不加焉。寧有是哉。其他罪惡。臣未暇悉陳。而就其現發者論之。決不可一日容貸於覆載之間。削版之處分。太不稱罪。謂宜設鞠嚴問。快施當律。不可已也。無狀賤臣。猥忝三事。朝有此等叵測。而不能趁早聲討。明正其罪。又從以牽連姻隣之私。不能一刀割斷。長其跳踉之習。增其恣睢之氣。乃以草草數語。晩始仰請。此實臣萬殞難贖之罪也。伏乞亟降威罰。以警具僚焉。批以。近日處分。槪出洞示剖判。惟黜惟陟。無欲依違。賁然改觀之美望。在揆地之協贊。此豈卿言私之時乎。金宇鎭之被勘律名。自有商量者存。卿其安心勿辭。卽起視事。仍命遣史官傳諭。
정조 10년 · 목
疏略曰。金宇鎭之罪。可勝誅哉。渠之前後負犯。無非罔赦之罪。怙寵自姿。席勢妄作。荷杖之計。偸鈴之習。情態巧惡。不忍正視。而迺於不敢言之地。敢懷不敢萌之心。慫慂其父。至構啓草。幾不免上累聖德。下惑群聽。究厥罪狀。誅戮猶輕。而我殿下包容之拂拭之。拔之坑坎。置之袵席。在宇鎭苟有一分秉彝之心。雖使糜身粉骨。猶不足以酬報萬一。而以其驕妄之性。益肆無嚴之習。自同無故。全無顧忌。雖以近日政注間事言之。乃與八牌不進之判堂。雄唱雌和。爛熳同歸。疏通過於放姿。檢擬失於隄防。至以有瑕累之人。無難通擬於淸顯之職。辜恩負國。一何至此。伏惟我殿下每思全保之道。過於鎭安之方。煦濡之極。不無養禍之慮。庇覆之至。反致滋長之習。今日朝廷之上。荷殿下㴠容之澤。煎拂之恩者。豈獨一宇鎭而已哉。人心不知感服。時象漸至泮渙。若使今日處分。早在於宇鎭干犯之初。則宇鎭許多罪惡。何至此極耶。臣於是亦不能無憾於天地之大也。昨日諸臺合啓。可見公議之至嚴。而還給之命。出於意外。及其避嫌。幷命許遞。雖其避辭。不無所失。而其在優容臺閣之道。恐不宜若是。臺啓還給。亦關後弊。臣謂還入合啓。亟賜允從。諸臺遞差之命。亦卽還收。自今以後。勿復過加㴠貸。有罪者罪之。使群心知懼。世道底定焉。批以。日昨金宇鎭處分。了一未了之案。欲望朝象淸明。人心底定也。傳敎中保渠家全世臣云云。宇鎭一人外。豈更有連累云云者。正謂此也。且其勘罪擬律。自有斟量。到今在臺閣者。紛然迭討。一循例套。則大非予矯俗定規之本意。卿須與僚臺。曉然知予一副當牢定也。疏語略及參政之判堂。此何故也。此判堂郞荷杖中一人。得無爲建德報仇之嫌乎。不徒此之爲然。近來朝著。無彼無此。擠軋之習。殆甚於進退之時。此又予擬方痛革之一大商量。要使廷臣傾聽之。
정조 10년 · 강
副校理趙雲紀。副修撰沈晉賢聯箚。賜批。
정조 10년 · 목
疏略曰。臣等日昨。以金宇鎭事。疏陳必討之義。批旨誨責。慚恧靡措。昨又伏見傳敎下者。宇鎭覆載難容之罪。始彰著無餘矣。公論出於執法之地。合辭重其聲討之義。庶幾王章亟行。而豈意原啓見徹而還下。諸臺自列而斥遞。夫宇鎭之稔惡。專由於上之包容。下之依違。今此齊發之論。尙云晩矣。島置之請。猶失太寬。何殿下又復包容。一任其滋蔓難圖也。以宇鎭之負犯。翶翔於朝行。歷敭於華要。席父勢而爲鬼爲蜮。背君恩而乍東乍西。荷杖之計。放恣之極也。偸鈴之態。妖邪之甚也。若渠構成啓草一款。渠亦北面而事吾君者也。以何心腸。敢爲此不敢言之言耶。掩跡之謀。如見肺肝。至於宅心凶秘。壟斷於左右之間。行已詭譎。迷藏於陰陽之界。一政二政。意在籹拙。則所檢擬者。豈其本情。計出求媚。則所通擬者。是誰門徒。手脚閃倏。隄防壞破。此在渠猶屬薄物細故。而安得免王朝之所必誅耶。傳敎若曰。 宇鎭有罪。喣濡作一未了之案。噫宇鎭之爲宇鎭者。政由喣濡之太過耳。殿下旣知其情狀。又擧其罪惡。而止於削版者。果可以了其案乎。若以其父。位忝大官。年且老耄。曲貸其子之顯誅。且恕其父之見瞞。則蓋此啓草。子雖構之。父將啓之。尙可歸之於瞞其父而薄其勘乎。殿下又以宇鎭官卑。不宜合討。而夫罪重惡極。則雖如李觀源之白徒。猶且合啓。況宇鎭官是大夫。罪是國賊乎。諸臺避辭。不以此爲援。以一司無城上。自引而退。何其苟且也。伏願特循臺請。使人心懲創焉。批以。須見憲長疏批也。
정조 10년 · 강
御春塘臺。行專經武臣試射。試官。 金熤鄭昌順李敬懋李邦鵬朴天衡李翼晉李師濂。
정조 10년 · 목
具翼善冠白袍。乘輿出賓陽門。由靑陽門到春塘臺。降輿陞座。命分所試取。以鄭昌聖吳載純任嵂李亨元羅忠佐郭禎垕李洺爲試官。以柳葉箭七巡。片箭二巡。鐵箭一巡。騎蒭一次試射訖。命未滿四矢人。捧擧案。以貫革一巡。更爲試取。 禁衛營哨官劉寬澤柳葉箭貫一中。邊十五中。騎蒭一中。居首。試取訖。乘輿出靑陽門。由賓陽門還內。○因試射榜目敎曰。居首人賞典。考例捧傳旨。雖以朔試財規矩試取。此是專經講之移施。未滿四矢人。不必幷置才落秩。前此只以無分人置之才落。今番無無分人。才落一款勿論。其中金星白李景佐得中。只是一矢。不可無懲勵之擧。令兵判。兩人等。各決棍七度。未滿四矢人決棍五度。○試所啓言。部將金致淇。 武兼李柱元等矢數。査實事命下矣。取考試官試記。則金致淇皆以二矢懸錄。李柱元。以三矢懸錄。故取考都廳及該貫革試記。則金致淇爲五矢。李柱完爲四矢矣。諸試官試記之遺漏載錄。極涉不察。臣等惶恐待罪。敎以。卿則勿待罪。參考官推考。
정조 10년 · 목
執義兪彥脩。 掌令鄭景祚。 持平朴宗正鄭來百連啓。批以。不允。新啓世道污下。亂賊輩出。三綱解弛。懲討不嚴。以至近日金宇鎭之醞釀極矣。噫渠以相臣之子。過蒙不世之恩。而妖邪之性。謂君恩可以憑恃。謂父勢可以貪弄。東出西沒。荷杖之計。極其陰秘。偸鈴之態。不忍正視。跳踉躑躅。無所不至。乃於不敢言之地。敢懷不敢萌之心。潛構啓草。敢售欺瞞之計。以何心腸。敢爲此至凶㦧無忌憚之事耶。乃其甄錄依舊。則少不嚴畏。專肆放縱。一政二政。恣行胷臆。論其罪惡。百態具備。削版之命。雖出於曲貸之聖恩。而惟其罔赦之罪。決不可薄勘而止。請爲先施以絕島安置之典。批以。亟停勿煩。
정조 10년 · 강
鑄錢所。以御營廳南倉外。設所開鑄啓。
정조 10년 · 강
遣承旨。放禁府刑曹輕囚。
정조 10년 · 목
禁府時囚柳光璧保放。李仁默削職放送。李邦祚罷職放送。呂萬永李熻吳晉秀申光河韓光植金熙采幷放送。典獄署時囚李景春李世同趙元昌幷保放。婢連伊金長金幷放送。以日寒故也。
정조 10년 · 강
全羅監司沈頤之。以楸子島定配罪人李允默。移配于於蘭鎭馳啓。
정조 10년 · 강
詣 璿源殿行展拜禮。
정조 10년 · 목
敎曰。以廣儲嗣。 慈敎不啻縷縷。因此寢饍不如常節。在予仰體之道。揀選之擧。不容少緩。以此意令該曹知悉。處子年十七歲以上至二十歲。禁婚捧單。
정조 10년 · 강
時原任大臣及禮判求對。召見于誠正閣。
정조 10년 · 목
判府事徐命善。領敦寧洪樂性。左議政李福源。右議政金熤啓言。伏見朝下傳敎。此實出於體 慈心之聖孝。爲 宗社之大計。第捧單年限。未免太狹。近來閭巷。多尙早婚。十七歲以上。想必稀少。年限更以十五歲以上爲定。儘合於博求精簡之道。請以此意。分付該曹。敎以。然則以十六歲一體捧單。又啓言。伏聞 慈殿下敎。以上中下三字。諄諄提諭。 宗社億萬年無彊之休。實基於此。士族揀選。良家廣取。乃是 慈敎中第二第三之大計急務。揀選之命。今方擧行廣取之道。亦不容少緩。而近來官人抄擇。不出內司所屬。故選路甚狹。今番擬議旣重。事體自別。分代該曹與京兆堂上。知委捧擧案以入。界限則醫譯計士雲觀畵員寫字官及曾經東班正職守令邊將之子孫至親中。十六歲至二十歲女子爲定。而捧擧案之際。或不無隱漏之弊。騷擾之慮。請令該堂一體擧行。從之。禮曹判書徐有隣啓言。揀擇捧單之規。貫籍不同李姓。國戚而當身爲八寸親。內殿同姓七寸親。異姓六寸親及父母未俱全者。俱不捧單。而在前多有李姓及國戚至親外。幷勿拘之例。請今番亦依此擧行。從之。
정조 10년 · 강
召見伴送使李在簡及輪對官于誠正閣。
정조 10년 · 강
穆陵別檢柳憲周等幷拿處。
정조 10년 · 목
禮曹啓言。 穆陵別檢柳憲周。參奉洪秉玉。補莎一款。不卽擧行。始於監司奉審時報頉。  崇陵別檢朴孝成。參奉尹守正。不能着意奉行。頉處若是浩大。請幷令該府拿問處之。允之。
정조 10년 · 강
命關東災結。依初狀請準數劃給。
정조 10년 · 목
備邊司啓言。頃因傳敎。關東災結。如有不足之慮。更爲狀請事行會矣。卽見該監司李致中狀啓以爲。道內災結。專由於畓穀之失稔。以此見減之數。萬無分排之道云。畓災夥然。容或無怪。未劃下者三百九十二結零。請特爲準許。允之。
정조 10년 · 목
敎曰。旣承 慈敎。幼學金遠復女。幼學鄭斗煥女。通德郞金會淳女。幼學沈順之女。幼學尹祖烈女。生員朴準源女。進士申履相女。再揀時詣闕。餘皆許婚事分付。
정조 10년 · 강
命定配罪人洪義榮放送。
정조 10년 · 목
因平安監司趙㻐。罪人洪義榮到配狀啓。敎曰。不過申飭。卽爲放送事分付。
정조 10년 · 강
召見大臣備堂及輪對官于誠正閣。
정조 10년 · 목
左議政李福源啓言。頃以軍門需用之不足。各道軍來布代捧停退之數。量減行會矣。卽見全羅監司沈頤之。 忠淸監司金光默狀啓。皆以爲。向來恩綸頒下之後。列邑窮民。皆知停減之爲幾分。代納之爲其數。而到今忽減分數。非但民情之抑鬱。恐致吏奸之滋長。擧行亦多難處。代捧停退分數。一依當初擧行事。請令廟堂稟旨矣。追後改分排。蓋出於軫恤軍門。而兩道臣。皆以朝令之不可失信。民情之難於缺望爲辭。兩湖軍保米布停退代捧。請一依最初知委擧行事分付。從之。又啓言。諸道舊還。今當分排。京畿關北三南。已有一竝停退之命。嶺東九郡海西尤甚邑。亦命停退。其外當捧數爻。參酌近年已例。以關西二萬二千五百五十七石。海西稍實之次邑一千一百二十六石。嶺西諸邑四千石。請分數磨鍊。知委三道。從之。又啓言。北京交易咨文回咨。令槐院依例撰出。正書安寶後。請定禁軍騎撥。下送灣府。使之轉致北京。從之。○右議政金熤啓言。近以臣下之無狀。上心煩惱。處分失平。事雖已過。而敢此仰陳矣。向來蔡濟恭事。朝家所以處之者。大段乖當今不敢復事煩聒。而向後處分。亦隨以種種過中。魚錫定之促敎累下。終不赴任。則律之以方命之罪。何所不可。而虞侯之特差。決棍之嚴令。豈非乖朝體累刑政之大者乎。錫定亦宰臣也。焉有使宰臣。以兵幕而受棍罰之法例耶。洪義榮竄配。亦萬萬過矣。昨下傳敎有曰。不過申飭。卽爲放送。然則義榮之竄配。是爲申飭之地也。焉有爲申飭之地。近密之臣遠地竄配之法乎。至於尹悌東事。論其辜犯。實合嚴處。除職前後。坐在其家。嚴敎之下。一味稱在外。嚴譴而懲勵之。烏可已也。第伏念一悌東處分。胡大事也。而聖心激惱。辭敎震疊。 文王一怒而安天下。不大聲以色。安天下何等大事。而文王之聲色不大。則今殿下處分一朝紳。而何至於激惱聖心。過費辭敎耶。大聖人發而中節之和。恐不如是。 金宇鎭處分。聖念有所商量。可以仰揣。而罪關罔赦。罰止薄警。 三司之覆難。義所當然。勿以聖心之不槪。摧折其聲討之論。區區之望也。敎以。處分無論過與不過。皆有商量。卿何必如是爲言乎。
정조 10년 · 강
許副領議政鄭存謙。
정조 10년 · 목
敎曰。朝綱朝象。所以振刷而靖共之者。惟在揆地之協贊對揚。而近聞領相愼度差復。難以時日期。況以重任之未解。爲調疴中費心之端云。其在曲副之意。豈無體諒之擧。所帶相職。今姑許副。此蓋出於兼爲大臣便意將攝。以此意遣承旨傳諭。仍爲問病以來。○承旨徐瀅修書啓。臣敬奉聖旨。傳諭于判府事鄭存謙處。則以爲。臣病在垂死。罪積癏癈。不意近密之臣。臨宣聖諭。特垂矜憐。許解重任。軫念顧復之恩。如慈父之憂病子。惶感又極。不知所達云矣
정조 10년 · 목
承旨沈豊之啓言。卜相事命下矣。請左議政李福源。 右議政金熤命招卜相。從之。○賓廳卜相望。 奉朝賀金致仁。領府事金尙喆。前領議政鄭存謙。 判府事徐命善。領敦寧洪樂性。 奉朝賀徐命膺。以金致仁下批。
정조 10년 · 강
有政。吏曹判書李在簡。參議李時秀進。
정조 10년 · 목
以鄭存謙爲判府事。 金致仁爲領議政。林蓍喆爲大司諫。 金夢華爲襄陽府使。 韓光濟爲永興府使。
정조 10년 · 강
以趙英鎭李祖承孟至大爲承旨。前望也。
정조 10년 · 강
遣禮曹判書徐有隣。敦諭于領議政金致仁。
정조 10년 · 목
敎曰。卿之致政歸休。今且十有五載。雖因吉月之朝。尙有老成人典刑。而以卿平昔體國之誠。程子所謂身在畎畝。寤寐朝廷者。卿豈能一日而忘是心哉。間値往役義重。予俾卿暫假樞銜而不遂處之廊廟。委之機務。蓋諒卿斂退之初心。且因事勢不得不然矣。到今君綱凌夷。國勢板蕩。溢目艱虞。凛如綴旒。況搢紳大夫之間。泮渙日甚。干戈之抽向相尋。酸醎之調劑無期。噫予自臨御以後。所惓惓者。規模之先立。而天道猶且少變。人謀苦遲成效。東倒西欹。依舊十年前樣子。於斯時也。不有以敷求宿德。坐鎭囂俗。則顧安由凝聚各私之廷論。收拾已乖之世途哉。卿或以旣去復至。爲難進之端。則宋時舊章可按也。我朝故事可據也。予於卿。亦豈以處義之不當强者强之。念卿先卿。事我 寧考。有奕勳庸。記在太常。予今任卿。若 寧考之任先卿。予何多誥。卿何多讓。卿須卽速造朝。其尙弼予。以副予側席虛佇之望。○有隣書啓。臣敬奉聖旨。傳諭于領議政金致仁所住處。則以爲。殿下何爲此非常無前之擧也。臣是旣退十五年。年過七袠。懍懍尸居之喘。尙可以職事。擬議於臣乎。新命一下。萬目俱愕。況臣震剝。當作何狀。繼以宗伯之臣。臨宣聖諭。乃殿下憂慨於國勢朝象。所以責勉賤臣者。諄複勤摯。終又提敎先故。有若宋帝之諭王素。臣雙擎隕越。自不覺感涕之無從也。殿下眞以臣謂可以當此時膺此任。坐鎭囂俗。收拾世途。以副我聖上之期望乎。今臣朝夕拭巾。以俟符到。其不可復責以生人之事。擧世所共知。聖明所俯燭。奚待臣言也。噫臣荷兩朝再造之私。侈一身三字之銜。持歸泉下。庶圖結草。今於垂死之日。事乃大謬。聖恩未卒於始終。身計轉入於奇怪。此亦窮命所致。尙何言哉。倘蒙聖慈俯加矜憐。及今收還成命。無使久駭觀聽。惟是泣祝云矣。
정조 10년 · 강
備邊司啓請。漆谷餉還移納一款置之。湖西軍布代捧。依年分狀本施行。
정조 10년 · 목
該司啓言。因許鉉上言。新寧民人所受漆谷山倉餉還。移納本縣便否。論理狀聞之意。覆奏行會矣。卽見該監司狀啓。枚擧兩邑守令牒呈以爲。有軍無餉。大違軍制。不可者一也。其所爲害。不獨新寧。不可者二也。旣許新寧。則三邑民訴。必將次第而起。不可者三也。蓋許鉉上言。只知一縣切己之害。 道伯所論。遍擧四邑難便之端。軍餉穀移換一款。請置之。從之。又啓言。卽見忠淸監司狀啓以爲。各樣軍布。以純錢代捧事。狀請蒙允。而至於訓局。則因本營草記。有尤甚邑全數。之次稍實邑參半代捧之命矣。發關各邑。宣布德意。仍又枚報訓局。則回題。一依禾農分等。尤甚十二邑外。皆以參半上納云。今若强依禾農分等擧行。則災實相混。惠澤不均。上納迫頭。萬無臨時變改之路。請令廟堂稟處矣。綿農旣無分等之規。則尤甚之次稍實之邑。當依年分狀本施行。道臣所請。終無可據。請置之。敎以。道臣之徑先區別。以致京營之往復。事涉無例。不可無飭。道臣推考。今於分定之後。更令改捧。不但失信之可㦖。蠢彼下土愚氓。不識本事委折。猝地責徵。豈無抑鬱之嘆乎。今年則依綿農分等施行。如是則本營支放。不可不念。無論戶惠廳。木儲有裕處。從便換用事。分付該營。
정조 10년 · 강
命禮安前縣監任璸拿處。
정조 10년 · 목
禁府啓言。因獻納金光岳上疏。禮安前縣監任璸罪狀。詳査啓聞後。拿問勘處命下矣。處尙監司金尙集査啓以爲。衙客尙不能檢察。民情難保其導達。六載莅任。吏隸任使。不過四五人。則偏廳生奸。勢所必至。令攸司稟處事啓下。請任璸卽爲拿囚。允之。
정조 10년 · 강
遣都承旨沈豊之。敦諭于領議政金致仁。
정조 10년 · 목
敎曰。卿已退之人也。以此時復有中書之命。不知者瞠目而惑。知之者加額而賀。此豈尋常重卜之比哉。是誠何等時也。岌嶪之勢。抗捏之象。已到了百尺竿頭。積碁累卵。不足以喩其危也。噫理無往而不復。運雖陂而還平。不於此時。圖任舊人。孳孶於挽回之方。架漏牽補。又循前日樣子。則予雖否德。污豈爲是。審如是也。則卿雖欲持三字銜。遲徊不遽進。且將何辭歸見先卿乎卿之去就。不竢兩言而決矣。噫可退則退時也。可進則進亦時也。進退何常。惟時之視。卿能爲時而出。以補予不逮。弘濟時艱。則此豈但爲卿暮年光華。在予誠榮且幸矣。兹遣知申。更敷心腹。卿須卽起肅命。母負予小子此時如渴之望。○豊之書啓。臣敬奉聖諭。傳諭于領議政金致仁處。則以爲。昨於敦諭之下。略有附奏。尙庶幾聽卑之天。曲加俯察。卽又一院之長。臨宣聖諭。不惟未蒙矜許。其所憂念國勢。責勉賤臣者。愈往愈勤。逈越尋常。噫嘻是豈糞土如臣所敢承當哉。臣自聞新命。震越窮隘。求死不得者。誠以老病到極。無以自力也。大防在前。不可踰越故也。藉令臣出而承膺。旣無裨補於國事。只壞廉防於一身。於國於身。果何益哉。此臣所以甘伏鈇鉞。不敢爲變動計也。氣短眼昏。無以敷陳十一。謹當收召神精。冒入文字云矣。
정조 10년 · 강
命嶺南軍米布代捧停退之數。依狀請施行。
정조 10년 · 목
該監司金尙集狀啓。各軍門保米布之不待本道狀請。特命分數停代者。恩出無前。頒令以後。仄聽傳聞。則坊曲之間。老少相告。如病得甦。纔過旬日。而分數改定之關。又復來到矣。旣布之恩命。不可反汗而中撤。胥悅之群情。必將回笑而後咷。請一依前月所判下傳敎施行。敎以。兩湖旣許施。本道宜無異同。依狀請施行事回諭。
정조 10년 · 목
正言權坪連啓。批以。不允。新啓金宇鎭之罪。可勝誅哉。席父勢而跳踉。背國恩而閃忽。荷杖之計。偸鈴之態。誠有所不忍正視者。而至於不敢言之地。敢懷不敢萌之心。潛構啓草。欲售欺瞞之計。及承嚴敎。罔有悛改之意。而依舊翶翔。自同平人。政注之間。情態益巧。通擬之際。物論駭惋。渠亦以北面之臣。何其放恣無憚。一至於此哉。以其罪犯。不可以削版薄勘而止。請削版罪人金宇鎭。施以絕島安置之典。批以。不允。
정조 10년 · 목
有防啓言。臣於各軍門保米布停退代捧。追分數中。竊欲狀稟。而事係軍民。尙今趑趄矣。卽伏聞兩湖道臣。以此狀聞。已蒙允許云。本道歉荒。殆有甚於兩湖。其在一視之政。宜有均施之道。故敢此仰達。從之。又啓言。在前本道設賑之時。若有士民損財補賑。則不計石數內外。特加優例論賞者。蓋以本道異於他道。土地瘠薄。民業凋殘之故也。今年畿甸。慘被歉荒。尤甚之次邑。設賑或救急。在所不已。而毋論本道他道。或以千包穀。或以數千金願納者。今爲八九人矣。補賑之人。待畢賑論賞。雖是格例。而千石穀預先願納。實所罕見。其在激勸之道。不待畢賑。先爲拔例施賞。則瞻聆所及。民必興起。積而能散。庶有其人。今此願補人等。待其輸納。隨數登聞。恐合事宜。從之。
정조 10년 · 강
以李在學徐龍輔爲承旨。 前望也。
정조 10년 · 목
敎曰。昨今摘奸。多有疏忽之事。入直分兵曹堂上遞差。今日政差出。待下批牌招入直。○以尹坊爲大司憲。趙城鎭爲大司諫。李東郁爲司諫。嚴思憲爲掌令。金光岳爲獻納。張至冕爲正言。李聖圭爲兵曹參判。趙興鎭爲鳳山郡守。沈豊之爲吏曹參判。李集斗爲吏曹參議。○敎曰。今因言端。聞銓曹言。尙不送西云。無身犯之累。幷與軍銜而不付。殊非前後申飭之意。前參議朴宗岳。今日政依例送西下批事。分付。○因工曹參議望筒敎曰。同一事端。一甄一否。不但斑駁無甚。似此因循之俗習。卽予最欲先矯之事。此非通選之職。成命之下。謂無僚堂。乃以他人直爲擬入。近來似此務勝之習。不堪掛眼。吏曹判書李在簡爲先從重推考。此望筒勿施。卽令依筵敎擬入。
정조 10년 · 강
飭諸翰林規避之習。
정조 10년 · 목
敎曰。近來翰林李崑秀尹行任之罪。萬萬駭痛。多年出入邇列。宜識戀主之誠。而一自李相璜輩圈點之後。敢生飽揚之計。事事惟以規避爲事。一日二日。匪復前崑秀舊行任。此而任渠輩所爲。則將何以懲勵新相璜乎。昨夜所犯。一一首實事問啓。○政院啓言。問啓事命下矣。問于李崑秀處。則以爲。如臣蒙騃。荷天地罔極之恩。邇來四五年間。昵侍香案。依近耿光。頂踵毛髮。罔非恩造。臣雖不肖無狀。亦有彝性。寧忍以新僚之入來。敢生漸次規避之計乎。今伏承下敎。惶隕震悚。不知所達云。尹行任以爲。臣五年邇列。偏蒙天地父母之恩。深渥隆眷。淪浹一身。顧臣無狀不肖。亦具彝心。豈緣新翰林之出。而事謀規避。計生飽揚乎。至於昨夜所犯。都是臣蒙騃之罪。死無所逃。伏地惶隕。不知所達云。 李相璜以爲。臣偏蒙聖渥。濫叨邇列。而蒙騃無知。承牌而或値肅命之太緩。登筵而不與右僚而同入。臣罪不待聖敎而自知。伏地惶懍。不知所達云矣。敎以。後勿如是之意。各別嚴飭。
정조 10년 · 강
命楊州牧使尹行元放送。
정조 10년 · 목
因禁府囚單子。敎曰。不過申飭。催科方張。且當冬節。豈必滯囚。今日放送事分付。
정조 10년 · 강
領議政金致仁上疏。賜批。
정조 10년 · 목
疏略曰。臣於病伏涔涔之中。忽伏奉議政重拜之命。臣聞命惝怳。五內失守。不知置身於何地也。臣本昏闇狷拙。百不猶人。而猥被 先大王不世之遇。濫叨相職。臣之無狀。自陷大僇。而 聖德罔極。貸臣殘喘。海島歸來。遂依無故人休致之例。得以避遠機穽。嚮當嗣服之初。冒膺專對之行。乃於復命之後。卽準遂初之請。俾免喪廉之歸。亦莫非我聖上禮以待臣之盛德。庶幾歌咏聖澤。以終餘年。今玆新命。又何爲也。噫落致仕之例。固是曠世罕有之擧。而至於落致仕。更致仕而又復落致仕。此古今所無之例也。臣以望八垂死。餙巾待盡之日。創行千萬古所無之事。敢爲彈冠擧顏。重入中書一步之計。則是不但輿儓唾罵。卽狗彘不食臣餘矣。臣何忍爲此。殿下亦何忍使臣至此哉。抑臣癃疾實狀。雖不敢縷列以溷聰聽。而精神之耗脫。筋力之澌盡。有非生人樣子。重以嘔血與下利之證。已成半生貞疾。挽近以來。迭作交劇。無一日少間。雖欲忘廉冒恥。蹩躠班行。尙可得乎。千百思量。蠢動無路。伏乞亟命鐫削臣新授職名。仍還臣三字前銜。則實終始生成之大惠也。批以。予所重卜之義。略擧於前後敦諭。意卿念先卿盡瘁之忠。追 寧考未卒之志。幡然促駕。不俟終日。今玆巽章。一循中書之故常。殆若予可已而不已者然。予方以誠不見孚。是愧是懼。而抑卿所以感先故而移報之者。亦豈必乃爾哉。卿所自引於疏啓之間者。不翅千百言。而要其歸。則不過曰已休致也。已衰暮也。敦諭不云乎。宋朝故事。我家舊章。猶屬第二等義。乃若時止則止。時出則出。卽予期望卿敦勉卿之一大宗旨也。卿試思之。今之時果何如也。許多憂虞。固可更僕以數。而最是朝象日趨睽離。人心靡所止泊。我 先大王五十年平蕩之治。挽回無望。此其故何哉。豈不以朝無老成人故歟。予之思卿者以此。起卿者亦以此。而時乎可出。不容但已者也。卿若自處以已退之臣。無關時事。罔念弘濟之責。則是不但孤負予一人。以先卿體國之心。其尙曰予有後乎。至於筋力奔走。本非所期於元老。則臥閤論道。政謂卿今日地也。顧今陽復不遠。冬候不至甚寒。此時造朝之望。奚特飢渴於飮食也。卿須體小子敷心之言。毋復困予。卽起視政。以幸國事。仍命入侍承旨傳諭。造朝日子。知來書啓。○承旨李祖承書啓。臣敬奉聖諭。傳諭于領議政金致仁處。則以爲。只俟方命之誅。造朝日子。不敢仰對。而數日間更入文字。以伸情懇云矣。
정조 10년 · 목
以李崇祜爲承旨。李鼎揆爲大司諫。姜忱爲掌令。洪聖淵爲副修撰。
정조 10년 · 강
遣承旨詣 翼陵奉審摘奸。仍命局內 諸陵。一體奉審。
정조 10년 · 목
敎曰。以今短晷。午後奉命。日暮前復命。而 本陵奉審外。聞亦遍審局內 諸陵云。固知此承宣。勤於公事。今日擧措。尤極可尙。奉審承旨柳誼。貂皮耳掩一部賜給。
정조 10년 · 강
命知申敦諭于領議政金致仁。
정조 10년 · 목
敎曰。昨因疏批。罄予至意。意謂卿聞此幡然。不竢竟日。及見承宣書啓。執讓若前。至以更入文字爲辭。此蓋予誠意未孚。致此相持。予誠自顧嫌愧。無以爲諭。更遣知申。申諭此意。卿須勿復辭巽。卽起造朝。○敎曰。知申之回。見書啓。巽志莫挽。依舊是求免。愕貽失圖。益歎誠意未孚。大抵尋常職任。尙不肯無意而遽畀。況大官乎。又況起自退休。置諸元輔乎。卿若以卿之一已。不暇自有。追先志輔寡躬。則寧忍以區區去就間事。拖長時日。使寡躬巍然獨勞於上乎。初意直遣重臣。傳與必致之辭。仍要偕入。卿旣言更入文字。姑不得不遲遲。見今禁鑰已下。疏本有難來呈。差待明朝有封事。另擬敦迫。先將此意。使入侍史官傳諭。以明日封章之意。詳傳筵敎後來奏。
정조 10년 · 목
疏略曰。昨陳瀝血之懇。未蒙矜許之音。夜又史官退自前席。擎宣聖旨。縷縷口傳之敎。尤屬非常。噫前後恩諭。皆非臣所敢當。而至擧先臣體國之誠。勉臣以移報之義。假使臣一出而禆補國事。誠如聖敎所云。則廉防猶可棄也。軀命不足惜也。而聞命以來。自量已熟。睽離之朝象。臣可以調劑乎。靡泊之人心。臣可以鎭安乎。此之未能。而徒自壞其株守。促其死期。則於國於身。果何所益。而反不爲忝墜之歸乎。顧今聖明在上。勵精圖治。臣以世祿之裔。居百僚之首。其所感激承佐。宜倍他人。而獨奈時則其時。人非其人何哉。此臣所以不敢爲轉身之計也。倘蒙鐫臣職名。還臣本分。則臣可以安意就盡。生死隕結。如其不然。亟降威罰。以正辜恩慢命之誅焉。批以。昨於史官之往。以待朝封事。有所申及於卿。而卿果有此辭本矣。是予以虛文望卿。卿亦以虛文待予也。三疏膺命。卽新卜後常規。然而古之名碩。有行之者。有不行之者。新卜猶且然。況重卜乎。又況起自休致乎。卿曾在秉軸也。遇事牢確。不循流俗。去就之卓爾。予心竊欽誦。每對筵臣。輒有云云。卿或聞知否。獨於今日。如是巽讓。一則因予誠淺。一則因予誠淺。多少都在別諭。卿須念君臣之大義。體寡昧之至意。卽撤來章。幡然造朝。以副予小子側席如渴之望。仍命遣史官傳諭。
정조 10년 · 강
遣吏曹判書李在簡。別諭于領議政金致仁。
정조 10년 · 목
敎曰。卿之重卜。卿認爲循常之擧乎。卿耆年大臣也。致政大臣也。十載懸車。復秉白軸。求之黃扉故事。莫之聞焉。是擧也。不爲尙已。已辦此不常有之事。寧或任卿循常辭巽乎。重卜之本意。悉及於日昨敦諭。今不必疊床。以效雍容按常之規。而鼎席之不備。今幾月矣。國事也朝象也。廟謨也民憂也。方擬待卿造朝。一一諮諏而剖決。惟日望之。豈啻飢渴。矧今陽復隔日。此政君臣上下對天圖理之一初幾會。而卿於此時。出膺元輔之任。誠亦不偶然。卽此而尤不宜一日虛徐也決矣。側席之極。又遣重臣。申布予至意。予言不再。卿須諒之諒之。無俾非常之事。反歸循常之地。仍敎曰。今下別諭。遣吏曹判書。傳諭于領議政。與之偕入。○在簡書啓。臣敬奉別諭。傳諭于領議政金致仁處。則以爲。誠未格天。罪在方命。冒申血籲。又蘄準許。冢宰踵臨。擎傳別諭。至命與之偕來。必致之聖意。藹然於絲綸之間。而猶且力拒嚴命。轉動不得。則可知其萬不獲已者存焉。重臣之相守陋巷。恩數太屑。亟命召還。不勝顒祝云。臣旣承偕入之命。姑爲仍留矣。敎以。罄諭至意。意謂聞此。卿必幡然。及見重臣書啓。巽讓又復若前。予於是乎愧愧。無以爲說於卿。卿不欲勉回初志。則雖至有躬臨之擧。豈無必致之方。卿須念此。更勿辭巽。待明朝肅命。仍又登對。聽我面諭事。卿其更爲傳諭。期於偕入。大臣如欲造朝。明日當行次對。此意一體傳諭。○在簡書啓。臣敬奉聖批。更爲傳諭。則以爲。臣積犯違傲。冢宰相守。深增惶隘。書啓之批。至有人臣不敢承聞之敎。臣五內震剝。直欲卽地滅死。而不可得也。臣固迷頑。不能仰承聖意。而殿下何忍加此二字於爲臣子者乎。亟乞收還此敎云矣。敎曰。今已夜深。雖不得長語。卿若念君臣之大義。何乃困我至此。前批中躬臨云云。亦非恐動之說。卿何不深諒也。此意卿更爲傳諭。明當造朝與否。卽爲書啓。○在簡書啓。臣敬奉聖批。更爲傳諭。則以爲。荐承不敢聞之敎。震迫罔措。今方胥命。仍向金吾門外。臣亦隨往矣。敎以。卿何若此。安心勿待命。待明朝造朝事。更爲傳諭。期於偕入。○政院啓言。議政府錄事來言。 領議政金致仁以爲。洊承不敢聞之敎。震剝罔措。席稿金吾門外。恭俟鈇銊之誅云矣。敎曰。俄於書啓。已詳言之。安心勿待命。待明朝登對事。遣使官傳諭。○政院啓言。議政府錄事來言。領議政金致仁以爲。雖承勿待命之敎。罪負未勘。株守難改不敢退去。仍留胥命云矣。敎曰。卿之入來。予方欣企。何如是固執也。予雖欲躬往迎來。卿在待命所。此爲難處之端。安心勿待命。須先還第。更當有敦勉之擧。卽以此意。遣史官傳諭。
정조 10년 · 강
遣戶判鄭一祥。敦諭領議政金致仁。
정조 10년 · 목
敎曰。卿耆年閑養之餘。近日酬應。想多憊惱。況於昨夜。冒寒胥命。不暇有損節。爲卿豈勝奉慮。俄於史官傳諭。先以還第爲言者。出於便卿心之意也。更遣崇品正卿。宣予此意。卿須更勿辭巽。待朝造朝。聽予面諭事。戶判傳諭于領議政。仍敎曰。領相敦諭中。以明日造朝爲言。蓋以深夜觸寒。恐或有妨於酬應也。次對明日來會。待領相造朝。同爲登筵事。言于廟堂。○一祥書啓。臣敬奉聖諭。傳諭于領議政金致仁。則以爲。伏見俄下批答。益復震剝罔措。進伏闕外。席稿俟勘。不意崇品重臣。擎傳別諭。奉讀未半。涕淚霑臆。到此地頭。不敢更犯違傲。姑當抗面暫出。仰承德意。而纔上待命之啓。伏俟處分云矣。○政院啓言。議政府錄事來言。領議政金致仁。伏見卽下傳敎。轉益震越。進詣闕下。席稿俟命云矣。敎曰。以大臣之方在胥命所。躬往一款。有難擬議。俄於史官傳諭。有所云云。又遣重臣。以明日造朝爲言。兼寓不欲食言之意矣。聞方來簉闕外胥命云。大臣之當寒勞憊。雖甚㦖慮。與其躬往迎來。以益其不安之心。無寧及此時積誠招延。卽令重臣。傳宣此意。仍與偕入。予欲與大臣諸宰。臨軒以待。明日次對。進定於今日。
정조 10년 · 강
以權欕爲承旨。前望也。
정조 10년 · 강
知敦寧兪彥鎬上疏。賜批。
정조 10년 · 목
疏略曰。念臣久處睢盱之場。不能隨世俯仰。早晚顚沛。可立而待。迺者以金宇鎭請討之事。堂箚憲疏。次第迭發。而拈出一二政注之失。挽入千萬不當之人。原本或下或不下。無以詳其遣辭之如何。而第以堂箚觀之。可知其事非別件。言是一串也。臣之與宇鎭。不啻如氷炭燕越之狀。世孰不知。而今於稔惡始露。聲罪方嚴之時。忽以一時之作僚行政。强引捏合。把作攻臣之奇貨。有何可怒之端。而爲言若是危怕也。至若通淸一事。堂箚所云。蓋有指的之人。臣雖無狀。粗知義理。豈或一毫放過於斯哉。第念隄防與疏通。固當幷行而不悖。苟其人地可合。趨向素正。則不可坐其姻親之累。廢其衆議之公。故果費十分商量。遂至擧擬臺選。若如言者之言。則今日朝廷之上。不幸與凶孼連姻者亦有之。而未嘗以此見枳。則何獨於是人。而爲此深刻之論乎。若其所謂求媚之說。不知媚於何人。而門徒之稱。又是曾所未聞。此等架鑿之言。自有公眼。亦何足多辨也。此莫非臣疏闇不工於謀身。誠信不孚於同朝。乃與荷杖偸鈴。背國市恩之徒。混同上下於臺章。身名旣衊。面目有靦。伏乞亟命鐫削臣職。以卒生成之澤。批以。人之云云。付之一笑。卿其勿辭行公。
정조 10년 · 강
校理金啓洛疏陳父病徑出。賜例批。
정조 10년 · 강
命兵判。領率西北別付料。明日來待。
정조 10년 · 목
敎曰。今因言端始聞之。復舊例之後。西北別付料試射。今年未遑。尙未爲之。渠輩必當苦待。明日午後。兵判率領待令事分付。
정조 10년 · 강
御春塘臺。行西北別付料試射。
정조 10년 · 목
西付料出身金龍大。柳葉箭五矢十巡。實四中。邊十七中。北別料出身金膺舜。貫一中。邊十五中。竝加資。其餘弓矢施賞。○敎曰。別付料試射。 先朝庚辰。受敎定式之後。年年 親臨試取。近來未免廢閣。自昨年取見節目。欲爲遵行。此亦仰述之一道。今年事故膠撓。迄未爲之。幾乎間撤。是豈申復舊制之本意哉。自明年春季朔初一日。使該廳兵房來告該房。該房取稟日字。當朔如不爲之。夏秋冬季朔。更爲微稟事。定式施行。
정조 10년 · 강
慶尙忠淸原春京畿四道儒生金光浻等八百二十三人上疏。賜批。
정조 10년 · 목
疏略曰。天方啓休明之運。必有出而任繼開之責者。絕學以之復紹。斯文賴而不墜。以臣等所聞。惟我 世宗朝司藝臣金叔滋是已。我東性理之學。實自文忠公鄭夢周發之。而夢周再傳而得叔滋。叔滋又再傳而得文敬公金宏弼。文正公趙光祖。此非臣等臆說也。文純公臣李滉。嘗答華使之問曰。鄭夢周傳之吉再。吉再傳之金叔滋。叔滋傳之其子宗直。宗直傳之金宏弼。宏弼傳之趙光祖。夫斯文統緖之所在。雖使也人言之。不敢以私好軒輊其間。況先正之言。炳若丹靑者乎。往在崇禎年間。士論齊發。創立洛峯書院於善山府。以祀叔滋。而以處士臣金就成。進士臣朴雲。副提學臣金就文。郡守臣高應陟配焉。蓋就成就文兄弟。與雲同學於文穆公臣朴英。 英學於校理臣鄭鵬。鵬學於先正臣金宏弼。此皆源派之出自叔滋。而應陟則又私淑諸人。同得其傳。世所稱嶺南人才。多在一善者。誠以此也。夫叔滋當吾道湮晦之際。接賢師傳授之統。以之闡發鄭夢周之遺緖。成就金宏弼之正學。蔚然爲斯文宗盟。而聞風偈起。才俊輩出。有如幷享四臣者彬彬焉。羽翼師門矣。士林尊仰之誠。國家崇報之典。宜不在他人之後。而柌宇妥靈之地。尙闕恩額之宣。此所以群情抑菀。相率仰籲於天陛之下者也。伏乞亟降兪音。特宣院額焉。批以。疏辭下該曹稟處。
정조 10년 · 강
敍卿宰侍從堂上堂下罷散及削職人。
정조 10년 · 목
差祭及至候在近故也。
정조 10년 · 강
有政。吏曹判書李在簡。參判沈豊之。 兵曹判書金履素進。
정조 10년 · 목
敎曰。當寒滯囚可悶。時囚皆令今日內。以草記議處。未捧供諸囚。亦令今日內捧供。禁府堂上有情勢人。竝許遞。政官牌招開政。待下批牌招。卽爲擧行。○以朴天衡爲承旨。李庚運爲副修撰。李秉模爲刑曹參判。 洪良浩吳大益爲知義禁。李重馥爲同義禁。李榏爲宣傳官。
정조 10년 · 강
義禁府以時囚原情啓。
정조 10년 · 목
該府以禮安前縣監任璸。 稷山前縣監鄭龍祚原情啓。請刑推。竝敎以。除刑推。今日以草記議處。仍爲照律。又啓言。 任璸身爲守令。下吏行賂。衙客干政。不能覺察。衙田種草。官吏偏任。亦招怨謗。罪杖八十。奪告身三等放送。 鄭龍祚。軍兵抄上。不報營門。擅自換送。罪杖一百收贖。告身盡行追奪放送。敎以。如有功議。各減一等。又啓言。承文副正字金晦彬。文臣朔試射病不進。罪笞五十收贖。解見任別敍私罪。敎以。後勿如是之意。嚴飭放送。又啓言。前留守朴祐源。以尹悌東之切姻。出處動靜。宜無不聞。向者悌東之假稱在外也。旣犯欺瞞之罪。而其所納供。謂於平日。有所酬酢元。則不善指導之責。自有所歸。況於前席奏對。質言其無他者。尤極謬妄。以此照律。請杖八十收贖。奪告身三等放送。敎以。如有功議。各減一等。
정조 10년 · 강
穆陵　崇陵陵上改莎。以十月初九日推擇。
정조 10년 · 목
該曹以改莎擇日啓。允之。又以始役日。政府以下依例兼進擧行啓。允之。敎曰。莫重處修改。事體至嚴。進去堂上。當如例擧行。而監役官。以 本陵官兼監役擧行。本曹郞官勿爲進去。堂上前期進去董役。今年畿甸廚傳之弊。不可不念。自持飯。列邑進排。凡係貽弊之事。本曹各別禁斷。仍以此意。嚴飭該道。領役牌將。以幹事人指名定送。原節目改修定以入。○因 穆陵別檢柳憲周等囚單子。敎以。方有修改之役。今番則爲先推考。
정조 10년 · 강
以李集斗朴天衡爲承旨。前望也。
정조 10년 · 강
飭工曹判書趙時俊出肅。
정조 10년 · 목
政院啓言。前鐵原府使趙時俊密符。有親納之命。而終不入來。至於經宿。請推考。允之。敎曰。如是逡巡。極爲未安。仍以本職牌招。申飭謝恩。
정조 10년 · 목
以金宇鎭爲吏曹參議。沈晉賢爲副校理。李在學爲刑曹參判。李亨逵爲右尹。李普源爲 顯陵參奉。李在簡爲知事。
정조 10년 · 강
遞刑曹參判李在學。以具㢞代之。遞右尹李亨逵。以沈豊之代之。前望也。
정조 10년 · 목
在學在外。亨逵違牌故也。
정조 10년 · 목
政院以泮試之限內不爲設行。捧入大司成閔鍾顯禁推傳旨。敎以。與無端不爲有異分揀。自明日着意設行。
정조 10년 · 강
工曹判書趙時俊上疏。賜批。
정조 10년 · 목
疏略曰。臣之保有身軀。得至今日幸耳。近地薄補。匪罪伊榮。千萬夢寐之外。除命聯翩。兼帶如舊。納符有重。復入城闉。而臣罪臣自知之。盈溢之極。人鬼怒者臣也。鋒鏑來者臣也。遭罹以後。一家諸族。復廁朝班。而臣之去就。不當比同也。伏乞刊臣仕籍。勘臣逋犯焉。批以。卿等見向者判付。豈可言私。卿其勿辭。卽爲肅命。
정조 10년 · 강
以李秉模爲承旨。前望也。
정조 10년 · 목
敎曰。再明日 景慕宮冬享大祭。省牲省器。當親行。出宮由月覲門。該房知悉。
정조 10년 · 강
御熙政堂。行抄啓文臣宣傳官都計畵頒賞。
정조 10년 · 목
具翼善冠白袍陞座。敎曰。今丙午年抄啓文臣親試都計畵壯元副司果金熙朝。課試都計畵壯元副司果金啓洛。當依事目論賞。而已有準職承傳今番則竝熟馬一匹面給。課講居首副司果李書九。考例論賞捧傳旨。又敎曰。今丙午年射講都計畵壯元賞典。考例捧傳旨。其中宣傳官尹養儉。前已連五巡居首。已陞六。又五巡陞敍。又五巡準職。今無可施之賞。待準職後加資事。捧傳旨。○時原任閣臣先入行禮。 抄啓文臣宣傳官。分東西入就位。宣榜頒賞。親試都計畵居首副司果金熙朝六十一分半熟馬一匹面給。之次檢閱李崑秀六十一分。 豹皮一令。 副司果金啓洛五十三分。虎皮一令。檢閱尹行任五十三分。紙五卷筆六枝墨五笏。 副司果趙濟魯四十六分。及第成種仁四十五分半。各紙四卷筆五枝墨四笏及第李儒修三十五分半。副司果姜世綸三十二分。校理李晴三十一分。前修撰申馥三十分半。各紙三卷筆四枝墨三笏。及第洪義浩二十八分。副司果韓致應二十七分半。副司果韓商新二十二分半。 副司果李書九二十二分。各紙二卷筆三枝墨二笏。未準試秩。前應敎鄭萬始二十三分。紙二卷筆三枝墨二笏。前正言鄭東觀二分。紙一卷筆二枝墨一笏。陞資秩。通政李勉兢三十四分半。紙三卷筆四枝墨三笏賜給。課試都計畵居首副司果金啓洛二十八分半。熟馬一匹面給。之次副司果李書九二十八分。豹皮一令。檢閱李崑秀二十七分。虎皮一令。及第成種仁二十六分。紙四卷筆五枝墨四笏。 副司果金熙朝十九分。前修撰申馥十八分。及第李儒修十八分。檢閱尹行任十七分。及第洪義浩十七分。校理李晴十四分。各紙三卷筆四枝墨三笏。 副司果趙濟魯十分半。副司果韓致應十分半。 副司果姜世綸十分。各紙二卷筆三枝墨二笏。副司果韓商新四分。紙一卷筆二枝墨一笏。未準試秩。前正言鄭東觀三分。前應敎鄭萬始二分。各紙一卷筆二枝墨一笏。陞資秩。通政李勉兢二分。紙一卷筆二枝墨一笏賜給。課講都計畵居首副司果李書九十七分陞敍。之次副司果韓商新十三分半。 豹皮一令。及第洪義浩九分。虎皮一令。 檢閱李崑秀五分。紙三卷筆四枝墨三笏。及第李儒修四分半。副司果金熙朝三分半。前正言鄭東觀三分半。副司果韓致應三分半。各紙二卷筆三枝墨二笏。未準試秩。副司果趙濟魯二分半。前修撰申馥二分半。各紙二卷筆三枝墨二笏。校理李晴一分半。及第成種仁一分。各紙一卷筆二枝墨一笏。前應敎鄭萬始半分。副司果金啓洛半分。 檢閱尹行任半分。 副司果姜世綸半分。各筆二枝墨一笏。陞資秩。通政李勉兢一分。紙一卷筆二枝墨一笏賜給。 宣傳官射講都計畵居首尹養儉。待準職加資。李光益陞敍。之次以下。以筒介弓矢箭竹賜給有差。頒賞訖。金熙朝金啓洛李書九李崑秀尹行任等。各進箋稱謝。熙朝啓洛。以親試課試居首。俱有錫馬之典。 書九以課試居首。有陞敍之典。 崑秀行任。以親試連三次居首。前有織毛馬粧賞賜。○敎曰。癸卯選文臣講。則三經四書。以至綱目。已畢試矣。親試課製。亦有準百次者。今則講無他試之書。製亦汔可休矣。本年選文臣竝減下。甲辰選數少。伊後科第。多有成就之才。講製文臣。明日加抄啓事。言于政府內閣。
정조 10년 · 강
以李蓍明爲宣傳官。口傳也。
정조 10년 · 강
有政。吏曹參判沈豊之。忝議李集斗進。
정조 10년 · 목
以李秉模爲副提學。 曺允大爲應敎。趙弘鎭爲副應敎。
정조 10년 · 강
領議政金致仁上箚。賜批。
정조 10년 · 목
箚略曰。臣迫於不敢聞之敎。蒼黃冒肅。及登前席。聖上之所以寵奬臣期勉臣者。逈出尋常萬萬。非螻蟻賤臣所敢承當者。踧踖惶愧。只有感涕。而五內失守。語言無次。區區哀鳴。亦不克畢辭而退。玆敢收召神魂。仰首呼號。冀幸天地父母之垂察焉。臣耳目昏聵。形貌老醜。痼疾嬰身。祟在心腹。寄命床簀。與鬼爲隣。要是朝暮人耳。雖欲强策奔走。譬如老牛力盡。鞭之不起。至於廉防一款。微臣身名。雖不足恤。昭代風化。所關非細。管子曰。四維不張。國乃滅亡。臣雖無狀。誠不敢將七尺之軀。置四維之外。以貽朝廷之辱也。嗚呼臣之狷滯之性。涉世昧方。多年相職。積罪如山。倘非我 先大王再造之恩。臣何得式至今全活乎。今臣所叨。卽臣萬死一生之地也。臣是前日之臣。而耄荒已無餘地。世道人心之艱險。則視向來。不啻倍蓰矣。顧臣以何力量。以何才能。坐而鎭安。入而對揚。抑替聖朝平明之治乎。藉令臣不存傷弓之戒。重尋覆車之跡。以聖上欲並生哉之德矣。端合及早區處。以全然始之澤。今何忍使毁其咫尺之守。促其如縷之命乎。伏乞亟命還臣本分。俾臣得以安意取盡。不勝公私大幸。批以。日作賓筵罄悉心腹。不啻千百語。卿若以予言非尋常慰免之語。則今日之箚。又胡爲而至哉。股肱相須之際。所貴誠信之交孚。況予於卿之間乎。自卿造朝。一切庶務。專委於卿。竊自喜逸於任人。非但國事幸甚。世道幸甚。予亦從此可得專意於收拾身心之方。此意向已面宣。此豈卿徒守初服。凂凂巽讓之日乎。至候在明。卿須卽起視事。留心董政。無孤予委舁之至意。仍命遣史官傳諭。
정조 10년 · 강
各道尤甚邑定配罪人。酌放或移配。
정조 10년 · 목
敎曰。因嶺伯擧條。尤甚邑定配罪人區別移配矣。向來所遭。蓋出於愚無知識。不知妄作。渠雖無似。名則將臣。本邑亦在尤甚邑。豈必移配。定配罪人李邦一特爲放送。○因全羅道尤甚邑定配罪人別單。敎以。依此書下。區別擧行。其中移配者。依他道例。次次發配事分付。鉢浦金福起移配他島。珍島劉漢興亦爲移配。防踏崔光泰依前下敎。與金天欽幷卽放送。○刑曹啓言。長水金憲鎭。靈光趙鳴玉。珍島姜德輝。荏子島鄭德漢。防踏朴盛根。順天李仁圭。興陽金宗魯。奴泰山。光陽金世澤等九名。卽爲放送事。分付道臣。鉢浦金福起古今島。珍島劉漢興南平縣。茂長朴順才茂朱府。求禮申命遠京畿道漣川縣。吳復性泰仁縣。順天安宅祚龍安縣。金萬泰慶尙道比安縣。光陽朴尙權綾州牧。興陽金命千井邑縣。李以金原春道安峽縣。盧宗得平安道泰川縣。柳重彩黃海道白川郡。高敝李斗煥金堤郡。務安姜遇文忠淸道靑陽縣。移定配所。順天金天欽。防踏崔光泰。因渠輩妻子之呼籲。有放送之命。而此等護逆之類。成命之下。不得擧行。○因忠淸道尤甚邑定配罪人別單。敎以。依此書下。卽爲擧行事。分付該道。○刑曹啓言。徐仁晢等三名。卽爲放送事。分付道臣。崔三金池應龜淸風府。姜太玉丹陽郡。李昌永懷德縣。孫守道永同縣。金召史靑山縣。東方召史黃澗縣。幷定配所事。一體分付。○因原春道尤甚邑定配罪人別單。敎以。五名竝移配稍實邑。依他道例次次散配事分付。○刑曹啓言。平海張起周伊川縣。蔚珍鄭德柱楊口縣。金致得麟蹄縣。僧勝性安峽縣。李興培平康縣。移定配所事。分付該道。
정조 10년 · 강
命瑞興府失火民家各別顧助。
정조 10년 · 목
因黃海監司嚴思晩。瑞興府民家十七戶失火啓。敎曰。當寒失所。極爲矜惻。各別顧助。期於奠接。前此平山則不日改構入接。此倅擧行。豈或讓彼。惕念爲之事。令道臣各別嚴飭。畢奠接後。形止狀聞事回諭。
정조 10년 · 강
判府事徐命善。領敦寧洪樂性。左議政李福源。右議政金熤等聯箚。賜批。
정조 10년 · 목
箚略曰。臣等於日昨筵席。以揀選年限之進定。縷縷仰陳。而未蒙允許。只令加抄一年。臣等不敢屢瀆而退矣。三日捧單。不滿二十。玆事關係至重。必須博求。然後方可精揀。而呈單之數少如此。臣等愚見。更進一年。以十五歲一體捧單。有不容已。醫譯以下擧案。亦宜準此擧行。伏乞亟下明命焉。批以。卿等之言。又復若此。士族加年事。依請爲之。醫譯不必加年矣。仍命遣史官傳諭。
정조 10년 · 강
初揀擇。以今月二十日涓吉。
정조 10년 · 목
禮曹啓言。揀擇吉日。以何間推擇乎。敎以。初揀擇以今月內推擇。再揀擇三揀擇日子。更待下敎擇入。該曹又以初揀擇今十月二十日推擇啓。允之。
정조 10년 · 강
以趙興鎭爲承旨。尋命許遞。以李祖承代之。前望也。
정조 10년 · 목
興鎭有實恙故也。
정조 10년 · 강
飭諸道漁鹽稅。毋得疊捧。
정조 10년 · 목
備局啓言。前正言李羽晉上疏。其一。嶺沿諸邑漁鹽稅。一依田稅例。以一道爲總。而苟或一道失利。則隨時蠲減。懲稅則只於洋中落網者。許令納稅於掌標所受邑。而嚴禁他處之疊懲。漁條之立船多日。稍獲漁利處。始許給標。痛革白徵之習事也。海利之得失。無異陸農。今若隨其豐歉。從以加減。則盈縮相因。豈不便順乎。洋中去處之隨處隨稅。蓋爲其漁利之非一處。而疊懲之弊。在所痛禁。令道臣嚴飭沿邑。一遵事目施行。漁條立船之處。則稍觀漁利。始許給標。而繼此營邑。又或視以例飭。諉以比總。甚至勒懲。任其漏額。則隨現重勘。斷不可已。其一。沿海松田。一依舊制。封標內冒耕處。勿論久近。一切痛禁。如有犯䂨及冒耕者。嚴刑遠配事也。依臺言施行。期以歲月。明施賞罰。其一。沿海戰船。體制極大。船所潮退。長在陸地。自今戰船新造。勿爲宏大。務從輕捷。船所之無水處。幷令移設於有水浦港事也。戰船體制之減其把數。前後甲乙之論。非止一二。而畢竟仍舊者。蓋以忠武公李舜臣之遺制。而忠武破賊之功。多在大船故也。又況漕船商船。莫非緩急可用之船。則何必改舊而始可乎。船所移設一款。前已行會於各道水閫。以爲從便掘浦之地。則今不必更論。其一。統營貿穀事。其一。統營還穀事也。關問於道帥臣後。請稟處。從之。敎曰。嶺沿諸邑漁鹽稅事。邑總不必硬定。稅額當隨豐歉。而一處疊捧。無異於白地勒懲。旣聞之後。不可循例回啓而止。今番除尋常。依別下傳敎。令各該道伯。査擳報來後。令該廳區別頉給。俾命令無至無實之地事。京廳竝嚴飭。他餘條件。依回啓施行。又敎曰。俄因諫臣疏回啓。有措辭判下者。大抵漁鹽稅事。奚獨嶺沿諸邑。爲弊若此。卽諸道同然之痼瘼。均役事目。雖曰至嚴。此非更張矯改之擧。要不過移此補彼。不失元總。若遇歉歲。從實定稅也。此專在道伯邑宰誠心査擳之如何。而視若秦瘠。曾無動念。致使小民。如是受困。是豈 先大王制法之 聖意也。外邑有報。該廳之不卽準施。亦由於京外不相信之致。況當災荒之時。事關民隱。何論海陸。先以此意。嚴飭諸道。務加詳査。報該廳頉給。俾民得免白徵之冤。前此飭諭。何等申複。而弊復自如。至入於臺章論列。爲方伯者。苟能體朝家恤民之意。豈如是泛忽。一依備局啓目。判下施行事。一體嚴飭。期有實效。
정조 10년 · 강
命尼城縣監趙基顯。高陽前郡守鄭東元拿處。
정조 10년 · 목
京畿監司徐有防狀啓以爲。八月十五日。高陽前郡守鄭東元牒呈內。尼城縣大同米所載船隻。到泊於本郡藿寺里致敗。而取考勘合。則合所載米一千三百四十四石零。所拯之數七百三十九石云。而情疏之疑晦。不一其端。故臣於巡路。親執究詰。而監色沙格等。一向抵賴。姑爲還囚。以待處分。尼城縣監趙基顯。則濫載晩裝。俱違法意。自有當勘。高陽前郡守鄭東元。則不能董飭之責。在所難免。○敎曰。此時守令。不可曠官。狀本勢難遲待回啓。該守令已出代者外改差。今日政擇差。待下批。明日辭朝。○惠廳啓言。近來紀綱解弛。偸食故敗之弊。比比有之。而至於今番敗船。許多可疑之跡。昭不可掩。在囚監色沙格等。各別嚴刑。期於取服。尼城縣監趙基顯。過限裝載。已極疏忽。其所濫載。尤涉可駭。高陽前郡守鄭東元。不善檢飭之責。不可以他罪坐罷而止。竝令該府拿問處之。高陽郡水護任掌。嚴刑放送。拯米旣已改色分給。幷與劣米。待秋成卽爲收捧上送。他餘穀物。請令各該衙門稟處。允之。
정조 10년 · 목
以洪檢爲同義禁。李集明爲尼城縣監。
정조 10년 · 목
該監司沈頤之狀啓以爲。道內諸般災總都數。爲三萬五千七百六十九結零。以此較量於地部劃下七千五百結之數。則其不足爲二萬八千二百六十九結零。請令廟堂。稟旨加劃。敎曰。道伯所請。必有裁量。近見狀辭。詳明可尙。當此災歲。其在委任之意。何可較計於多寡。使之回啓。加請災結。一倂依狀請施行事。卽爲回諭。如是而民有白徵之冤。道伯其可曰克盡委畀之責乎。更須惕念事。一體回諭。